Produced by U Chi Ian




第一回      移孝作忠倫常大變　量材器使皇路飛騰

　　話說湖南官場，同時有三位出色人員，都是撫台眼前頂紅的人。撫臺姓黃，江西人
。三個紅人，一喚任承仁，一喚俞洪寶，一喚李才雄，三個人都是候補知縣。任承仁新
近從那裏交卸回來，撫臺極賞識他，曾經保過送部引見。俞、李二位是一直跟著撫臺，
辦過幾年文案﹔李才雄現又兼當土藥局的差使。
安樂集卷上

　　　　釋道綽撰


此安樂集。一部之內。總有十二大門。皆引經論證明。勸信求往。今先就第一大門內。
文義雖眾略作九門料簡。然後造文。第一明教興所由。約時被機勸歸淨土。第二據諸部
大乘。顯說聽方軌。第三據大乘聖教。明諸眾生發心久近供佛多少。欲使時會聽眾力勵
發心。第四辨諸經宗旨不同。第五明諸經得名各異。如涅槃般若經等。就法為名。自有
就喻。或有就事。亦有就時就處。此例非一。今此觀經就人法為名。佛是人名。說觀無
量壽是法名也。第六料簡說人差別。諸經起說不過五種。一者佛自說。二者聖弟子說。
三者諸天說。四者神仙說。五者變化說。此觀經者五種說中世尊自說。第七略明真應二
身。并辨真應二土。第八顯彌陀淨國位該上下凡聖通往。第九明彌陀淨國三界攝與不攝
也。
第一大門中。明教興所由。約時被機勸歸淨土者。若教赴時機。易修易悟。若機教時乖
。難修難入。是故正法念經云。行者一心求道時。常當觀察時方便。若不得時無方便。
是名為失。不名利。何者。如攢濕木以求火。火不可得。非時故。若折乾薪以覓水。水
不可得。無智故。是故大集月藏經云。佛滅度後第一五百年。我諸弟子學慧得堅固。第
二五百年。學定得堅固。第三五百年。學多聞讀誦得堅固。第四五百年。造立塔寺。修
福懺悔得堅固。第五五百年。白法隱滯多有諍訟。微有善法得堅固。又彼經云。諸佛出
世。有四種法度眾生。何等為四。一者口說十二部經。即是法施度眾生。二者諸佛如來
有無量光明相好。一切眾生但能繫心觀察。無不獲益。是即身業度眾生。三者有無量德
用神通道力。種種變化。即是神通力度眾生。四者諸佛如來有無量名號。若總若別。其
有眾生繫心稱念。莫不除障獲益皆生佛前。即是名號度眾生。計今時眾生。即當佛去世
後第四五百年。正是懺悔修福應稱佛名號時者。若一念稱阿彌陀佛。即能除卻八十億劫
生死之罪。一念既爾。況修常念。即是恒懺悔人也。又若去聖近。即前者修定修慧是其
正學。後者是兼。如去聖已遠。則後者稱名是正。前者是兼。何意然者。寔由眾生去聖
遙遠。機解浮淺暗鈍故也。是以韋提大士自為。及哀愍末世五濁眾生輪迴多劫徒受痛燒
故。能假遇苦緣諮開。出路豁然。大聖加慈勸歸極樂。若欲於斯進趣。勝果難階。唯有
淨土一門。可以情悕趣入。若欲披尋眾典。勸處彌多。遂以採集真言助修往益。何者。
欲使前生者導後。後去者昉前。連續無窮願不休止。為盡無邊生死海故。
第二據諸部大乘明說聽方軌者。於中有六。第一大集經云。於說法者作醫王想作拔苦想
。所說之法作甘露想作醍醐想。其聽法者作增長勝解想作愈病想。若能如是。說者聽者
皆堪紹隆佛法常生佛前。第二大智度論云。聽者端視如渴飲。一心入於語議中。聞法踊
躍心悲喜。如是之人應為說。第三彼論又云。有二種人。得福無量無邊。何等為二。一
者樂說法人。二者樂聽法人。是故阿難白佛言。舍利弗目連。何以所得智慧神通。於聖
弟子中最為殊勝。佛告阿難。此之二人於因中時。為法因緣千里不難。是故今日最為殊
勝。第四無量壽大經云。若人無善本。不得聞此經。清淨有戒者乃獲聞正法。第五云。
曾更見世尊。則能信此事。奉事億如來。樂聞如是教。第六無量清淨覺經云。善男子善
女人。聞說淨土法門。心生悲喜。身毛為豎如拔出者。當知此人過去宿命已作佛道也。
若復有人。聞開淨土法門。都不生信者。當知此人始從三惡道來。殃咎未盡。為此無信
向耳。我說此人未可得解脫也。是故無量壽大經云。憍慢弊懈怠難以信此法。
第三據大乘聖教明眾生發心久近供佛多少者。如涅槃經云。佛告迦葉菩薩。若有眾生。
於熙連半恒河沙等諸佛所。發菩提心。然後乃能於惡世中。聞是大乘經典。不生誹謗。
若有於一恒河沙等佛所。發菩提心。然後乃能於惡世中。聞經不起誹謗。深生愛樂。若
有於二恒河沙等佛所。發菩提心。然後乃能於惡世中。不謗是法。正解信樂受持讀誦。
若有於三恒河沙等佛所。發菩提心。然後乃能於惡世中。不謗是法。書寫經卷。雖為人
說。未解深義。何以故須如此教量者。為彰今日座下聞經者。曾已發心供養多佛也。又
顯大乘經之威力不可思議。是故經云。若有眾生。聞是經典。億百千劫不墮惡道。何以
故。是妙經典所流布處。當知其地即是金剛。是中諸人亦如金剛。故知聞經生信者。皆
獲不可思議利益也。
第四次辨諸經宗旨不同者。若依涅槃經。佛性為宗。若依維摩經。不可思議解脫為宗。
若依般若經。空慧為宗。若依大集經。陀羅尼為宗。今此觀經以觀佛三昧為宗。若論所
觀。不過依正二報。如下依諸觀所辨。若依觀佛三昧經云。佛告父王。諸佛出世有三種
益。一者口說十二部經。法施利益。能除眾生無明暗障。開智慧眼。生諸佛前早得無上
菩提。二者諸佛如來有身相光明無量妙好。若有眾生稱念觀察。若總相若別相。無問佛
身現在過去。皆能除滅眾生四重五逆。永背三途。隨意所樂。常生淨土。乃至成佛。三
者令勸父王行念佛三昧。父王白佛。佛地果德真如實相第一義空。何因不遣弟子行之。
佛告父王。諸佛果德有無量深妙境界神通解脫。非是凡夫所行境界。故勸父王行念佛三
昧。父王白佛。念佛之功其狀云何。佛告父王。如伊蘭林方四十由旬。有一科牛頭栴檀
。雖有根牙。猶未出土。其伊蘭林唯臭無香。若有噉其花果。發狂而死。後時栴檀根牙
漸漸生長。纔欲成樹。香氣昌盛遂能改變此林。普皆香美。眾生見者皆生希有心。佛告
父王。一切眾生在生死中念佛之心亦復如是。但能繫念不止。定生佛前。一得往生。即
能改變一切諸惡。成大慈悲。如彼香樹改伊蘭林。所言伊蘭林者。喻眾生身內三毒三障
無邊重罪。言栴檀者。喻眾生念佛之心。纔欲成樹者。謂一切眾生但能積念不斷。業道
成辦也。問曰。計一切眾生念佛之功亦應一切可知。何因一念之力能斷一切諸障。如一
香樹改四十由旬伊蘭林。悉使香美也。答曰。依諸部大乘顯念佛三昧功能不可思議也。
何者。如華嚴經云。譬如有人用師子筋以為琴絃。音聲一奏。一切餘絃悉皆斷壞。若人
菩提心中行念佛三昧者。一切煩惱一切諸障悉皆斷滅。亦如有人搆取牛羊驢馬一切諸乳
置一器中。若持師子乳一渧投之。直過無難。一切諸乳悉皆破壞變為清水。若人但能菩
提心中行念佛三昧者。一切惡魔諸障直過無難。又彼經云。譬如有人持翳身藥處處遊行
。一切餘人不見是人。若能菩提心中行念佛三昧者。一切惡神一切諸障不見是人。隨所
詣處無能遮障也。何故能爾。此念佛三昧即是一切三昧中王故也。
第七略明三身三土義。問曰。今現在阿彌陀佛是何身。極樂之國是何土。答曰。現在彌
陀是報佛。極樂寶莊嚴國是報土。然古舊相傳皆云。阿彌陀佛是化身。土亦是化土。此
為大失也。若爾者。穢土亦化身所居。淨土亦化身所居者。未審如來報身更依何土也。
今依大乘同性經辨定報化淨穢者。經云。淨土中成佛者悉是報身。穢土中成佛者悉是化
身。彼經云。阿彌陀如來。蓮華開敷星王如來。龍主王如來。寶德如來等諸如來。清淨
佛剎。現得道者。當得道者。如是一切皆是報身佛也。何者如來化身。由如今日踊步健
如來。魔恐怖如來。如是等一切如來。穢濁世中。如現成佛者。當成佛者。從兜率下。
乃至住持一切正法一切像法一切末法。如是化事皆是化身佛也。何者如來法身。如來真
法身者。無色無形無現無著。不可見。無言說。無住處。無生無滅。是名真法身義也。
問曰。如來報身常住。云何觀音授記經云。阿彌陀佛入涅槃後。觀世音菩薩次補佛處也
。答曰。此是報身。示現隱沒相。非滅度也。彼經云。阿彌陀佛入涅槃後。復有深厚善
根眾生。還見如故。即其證也。又寶性論云。報身有五種相。說法及可見。諸業不休息
及休息隱沒。示現不實體。即其證也。問曰。釋迦如來報身報土在何方也。答曰。涅槃
經云。西方去此四十二恒河沙佛土有世界。名曰無勝。彼土所有莊嚴亦如西方極樂世界
。等無有異。我於彼土出現於世。為化眾生故來在此娑婆國土。但非我出此土。一切如
來亦復如是。即其證也。問曰。鼓音經云。阿彌陀佛有父母。明知非是報佛報土也。答
曰。子但聞名。不究尋經旨。致此疑可謂錯之毫毛。失之千里。然阿彌陀佛亦具三身。
極樂出現者。即是報身。今言有父母者。是穢土中示現化身父母也。亦如釋迦如來。淨
土中成其報佛。應來此方示有父母。成其化佛。阿彌陀佛亦復如是又如鼓音聲經云。爾
時阿彌陀佛與聲聞眾俱。國號清泰。聖王所住。其城縱廣十千由旬。阿彌陀佛父是轉輪
聖王。王名月上。母名殊勝妙顏。魔王名無勝。佛子名月明。提婆達多名寂意。給侍弟
子名無垢稱。又上來所引並是化身之相。若是淨土。豈有輪王及城女人等也。此即文義
昉然。何待分別。皆不善尋究。致使迷名生執也。問曰。若報身有隱沒休息相者。亦可
淨土有成壞事。答曰。如斯難者。自古將今義亦難通。雖然今敢引經為證。義亦可知。
譬如佛身常住。眾生見有涅槃。淨土亦爾。體非成壞。隨眾生所見有成有壞。如華嚴經
云。由如見導師種種無量色。隨眾生心行。見佛剎亦然。是故淨土論云。一質不成故。
淨穢有虧盈。異質不成故。搜原則冥一。無質不成故。緣起則萬形。故知若據法性淨土
。則不論清濁。若據報化大悲。則非無淨穢也。又汎明佛土。對機感不同。有其三種差
別。一者從真垂報。名為報土。猶如日光照四天下。法身如日。報化如光。二者無而忽
有。名之為化。即如四分律云。錠光如來化提婆城與拔提城。相近共為親婚往來。後時
忽然化火燒卻。令諸眾生睹此無常。莫不生厭歸向佛道也。是故經云。或現劫火燒。天
地皆洞然。眾生有常想。照令知無常。或為濟貧乏。現立無盡藏。隨緣廣開導。令發菩
提心。三者隱穢顯淨。如維摩經。佛以足指按地。三千剎土莫不嚴淨。今此無量壽國即
是從真垂報國也。何以得知。依觀音授記經云。未來觀音成佛。替阿彌陀佛處。故知是
報也。
第八明彌陀淨國位該上下凡聖通往者。今此無量壽國是其報淨土。由佛願故。乃該通上
下。致令凡夫之善並得往生。由該上故。天親龍樹及上地菩薩亦皆生也。是故大經云。
彌勒菩薩問佛。未知此界有幾許不退菩薩得生彼國。佛言。此娑婆世界有六十七億不退
菩薩。皆當往生。若欲廣引。餘方皆爾。問曰。彌陀淨國既云位該上下無問凡聖皆通往
者。未知唯修無相得生。為當凡夫有相亦得生也。答曰。凡夫智淺。多依相求。決得往
生。然以相善力微。但生相土。唯睹報化佛也。是故觀佛三昧經菩薩本行品云。文殊師
利白佛言。當知我念過去無量劫數為凡夫時。彼世有佛。名寶威德上王如來。彼佛出時
。與今無異。彼佛亦長丈六。身紫金色。說三乘法。如釋迦文。爾時彼國有大長者。名
一切施。長者有子。名曰戒護。子在母胎時。母以敬信故。預為其子受三歸依。子既生
已。年至八歲。父母請佛於家供養。童子見佛。為佛作禮。敬佛心重。目不暫捨。一見
佛故。即得除卻百萬億那由他劫生死之罪。從是以後常生淨土。即得值遇百億那由他恒
河沙佛。是諸世尊亦以相好度脫眾生。爾時童子一一親侍。間無空缺禮拜供養合掌觀佛
。以因緣力故。復得值遇百萬阿僧祇佛。彼諸佛等亦以色身相好化度眾生。從是以後即
得百千億念佛三昧門。復得阿僧祇陀羅尼門。既得此已。諸佛現前乃為說無相法。須臾
之間得首楞嚴三昧。時彼童子但受三歸。一禮佛故。諦觀佛身。心無疲厭。由此因緣。
值無數佛。何況繫念具足思惟觀佛色身。時彼童子豈異人乎。是我身也。爾時世尊讚文
殊言。善哉善哉。汝以一禮佛故。得值無數諸佛。何況未來我諸弟子懃觀佛者。懃念佛
者。佛敕阿難。汝持文殊師利語。遍告大眾及未來世眾生。若能禮佛者。若能念佛者。
若能觀佛者。當知此人與文殊師利等無有異。捨身他世。文殊師利等諸菩薩為其和上。
以此文證。故知淨土該通相土。往生不謬。若知無相離念為體。而緣中求往者。多應上
輩生也。是故天親菩薩論云。若能觀二十九種莊嚴清淨。即略入一法句。一法句者。謂
清淨句。清淨句者。即是智慧無為法身故。何故須廣略相入者。但諸佛菩薩有二種法身
。一者法性法身。二者方便法身。由法性法身故。生方便法身。由方便法身故。顯出法
性法身。此二種法身異而不可分。一而不可同。是故廣略相入。菩薩若不知廣略相入。
則不能自利利他。無為法身者。即法性身也。法性寂滅故。即法身無相也。法身無相故
。則能無不相。是故相好莊嚴即是法身也。法身無知故。則能無不知。是故一切種智即
是真實智慧也。雖知就緣觀總別二句。莫非實相也。以知實相故。即知三界眾生虛妄相
也。以知三界眾生虛妄故。即起真實慈悲也。以知真實慈悲故。即起真實歸依也。今之
行者無問緇素。但能知生無生不違二諦者。多應落在上輩生也。
第九明彌陀淨國三界攝與不攝。問曰。安樂國土於三界中何界所攝。答曰。淨土勝妙體
出世間。此三界者乃是生死凡夫之闇宅。雖復苦樂少殊脩短有異。統如觀之。莫非有漏
之長津。倚伏相乘循環無際。雜生觸受四倒長溝。且因且果。虛偽相習。深可厭也。是
故淨土非三界攝。又依智度論云。淨土果報無欲故非欲界。地居故非色界。有形色故非
無色界。雖言地居。精勝妙絕。是故天親論云。觀彼世界相。勝過三界道。究竟如虛空
。廣大無邊際。是故大經讚云。妙土廣大超數限。自然七寶所合成。佛本願力莊嚴起。
稽首清淨大攝受。世界光耀妙殊絕。適悅晏安無四時。自利利他力圓滿。歸命方便巧莊
嚴。
第二大門中。有三番料簡。第一明發菩提心。第二破異見邪執。第三廣施問答釋去疑情
。就初發菩提心。內有四番。一出菩提心功用。二出菩提名體。三顯發心有異。四問答
解釋。第一出菩提心功用者。大經云。凡欲往生淨土。要須發菩提心為源。云何菩提者
。乃是無上佛道之名也。若欲發心作佛者。此心廣大遍周法界。此心究竟等若虛空。此
心長遠盡未來際。此心普備離二乘障。若能一發此心。傾無始生死有淪。所有功德迴向
菩提。皆能遠詣佛果。無有失滅。譬如寄花五淨。風日不萎。附水靈河。世旱無竭。第
二出菩提名體者。然菩提有三種。一者法身菩提。二者報身菩提。三者化身菩提也。言
法身菩提者。所謂真如實相第一義空。自性清淨體無穢染。理出天真不假修成。名為法
身。佛道體本名曰菩提。言報身菩提者。備修萬行能感報佛之果。以果酬因名曰報身。
圓通無礙名曰菩提。言化身菩提者。謂從報起用能趣萬機。名為化身。益物圓通名曰菩
提。第三顯發心有異者。今謂行者修因發心具其三種。一者要須識達有無從本已來自性
清淨。二者緣修萬行。八萬四千諸波羅蜜門等。三者大慈悲為本。恒擬運度為懷。此之
三因能與大菩提相應。故名發菩提心。又據淨土論云。今言發菩提心者。即是願作佛心
。願作佛心者。即是度眾生心。度眾生心者。即攝取眾生生有佛國土心。今既願生淨土
。故先須發菩提心也。第四問答解釋者。問曰。若備修萬行能感菩提得成佛者。何故諸
法無行經云。若人求菩提即無有菩提。是人遠菩提。猶如天與地。答曰。菩提正體理求
無相。今作相求不當理實。故名人遠也。是故經言。菩提者不可以心得。不可以身得也
。今謂行者雖知修行往求。了了識知理體無求。仍不壞假名。是故備修萬行。故能感也
。是故大智度論云。若人見般若。是則為被縛。若不見般若。是亦為被縛。若人見般若
。是則為解脫。若不見般若。是亦為解脫。龍樹菩薩釋曰。是中不離四句者為縛。離四
句者為解。今祈菩提但能如此修行。即是不行而行。不行而行者。不違二諦大道理也。
又依天親淨土論云。凡欲發心會無上菩提者有其二義。一者先須離三種與菩提門相違法
。二者須知二種順菩提門法。何等為三。一者依智慧門不求自樂。遠離我心貪著自身故
。二者依慈悲門拔一切眾生苦。遠離無安眾生心故。三者依方便門憐愍一切眾生心。遠
離恭敬供養自身心故。是名遠離三種菩提門相違法。順菩提門者。菩薩遠離如是三種菩
提門相違法。即得三種隨順菩提門法。何等為三。一者無染清淨心。不為自身求諸樂故
。菩提是無染清淨處。若為自身求樂。即違菩提門。是故無染清淨心是順菩提門。二者
安清淨心。為拔一切眾生苦故。菩提安穩一切眾生清淨處。若不作心拔一切眾生離生死
苦。即便違菩提。是故拔一切眾生苦是順菩提門。三者樂清淨心。欲令一切眾生得大菩
提故。攝取眾生生彼國土故。菩提是畢竟常樂處。若不令一切眾生得畢竟常樂者。則違
菩提門。此畢竟常樂依何而得。要依大義門。大義門者。謂彼安樂佛國是也。故令一心
專至願生彼國。欲使早會無上菩提也。
第二明破異見邪執者。就中有其九番。第一破妄計大乘無相異見偏執。第二會通菩薩愛
見大悲。第三破繫心外無法。第四破願生穢國不願往生淨土。第五破若生淨土多喜著樂
。第六破求生淨土非是小乘第七破求生兜率勸不歸淨土。第八會通若求生十方淨土不如
歸西。第九料簡別時之意。第一破大乘無相妄執者。就中有二。一總生起。欲令後代學
者明識是非去邪向正。第二廣就繫情。顯正破之。一總生起者。然大乘深藏名義塵沙。
是故涅槃經云。一名無量義。一義無量名。要須遍審眾典方曉部旨。非如小乘俗書案文
畢義。何意須然。但淨土幽廓經論隱顯。致令凡情種種圖度。恐涉諂語刀刀百盲偏執。
雜亂無知妨礙往生。今且舉少狀一一破之。第一破妄計大乘無相者。問曰。或有人言。
大乘無相勿念彼此。若願生淨土。便是取相。轉增漏縛。何用求之。答曰。如此計者將
謂不然。何者。一切諸佛說法要具二緣。一依法性實理。二須順其二諦。彼計大乘無念
但依法性。然謗無緣求。即是不順二諦。如此見者墮滅空所收。是故無上依經云。佛告
阿難。一切眾生若起我見如須彌山。我所不懼。何以故。此人雖未即得出離。常不壞因
果不失果報故。若起空見如芥子。我即不許。何以故。此見者破喪因果多墮惡道。未來
生處必背我化。今勸行者。理雖無生。然二諦道理非無緣求一切得往生也。是故維摩經
云。雖觀諸佛國及與眾生空。而常修淨土教化諸群生。又彼經云。雖行無作而現受身。
是菩薩行。雖行無起而起一切善行。是菩薩行。是其真證也。問曰。今世間有人。行大
乘無相亦不存彼此。全不護戒相。是事云何。答曰。如此計者。為害滋甚。何者。加大
方等經云。佛為優婆塞制戒。不得至寡婦處女家。沽酒家藍染家押油家熟皮家。悉不得
往來。阿難白佛言。世尊為何等人制如斯戒。佛告阿難。行者有二種。一者在世人行。
二者出世人行。出世人者。吾不制上事。在世人者。吾今制之。何以故。一切眾生悉是
吾子。佛是一切眾生父母。遮制約勒。早出世間得涅槃故。第二會通菩薩愛見大悲者。
問曰。依大乘聖教。菩薩於諸眾生。若起愛見大悲。即應捨離。今勸眾生共生淨土。豈
非愛染取相。若為免其塵累也。答曰。菩薩行法功用有二。何者。一證空慧般若。二具
大悲。一以修空慧般若力故。雖入六道生死。不為塵染所繫。二以大悲念眾生故。不住
涅槃。菩薩雖處二諦。常能妙捨有無。取捨得中不違大道理也。是故維摩經云。譬如有
人欲於空地造立宮舍。隨意無礙。若於虛空終不能成。菩薩亦如是。為欲成就眾生故。
願取佛國。願取佛國者。非於空也。第三破繫心外無法者。就中有二。一破計情。二問
答解釋。問曰。或有人言。所觀淨境約就內心。淨土融通。心淨即是。心外無法。何須
西入。答曰。但法性淨土。理處虛融。體無偏局。此乃無生之生。上士堪入。是故無字
寶篋經云。善男子復有一法。是佛所覺。所謂諸法不去不來。無因無緣。無生無滅。無
思無不思。無增無減。佛告羅[目*侯]羅言。汝今受持我此所說正法義不。爾時十方有
九億菩薩。即白佛言。我等皆能持此法門。當為眾生流通不絕。世尊答言。是善男子等
則為兩肩荷擔菩提。彼人即得不斷辯才。得善清淨諸佛世界。命終之時即得現見阿彌陀
佛與諸聖眾住其人前。得往生也。自有中下之輦。未能破相。要依信佛因緣求生淨土。
雖至彼國。還居相土。又云。若攝緣從本。即是心外無法。若分二諦明義。淨土無妨是
心外法也。二問答解釋。問曰。向言無生之生唯上士能入。中下不堪者。為當直將人約
法作如此判。為當亦有聖教來證。答曰。依智度論云。新發意菩薩機解軟弱。雖言發心
。多願生淨土。何意然者。譬如嬰兒若不近父母恩養。或墮阬落井。火蛇等難。或乏乳
而死。要假父母摩洗養育。方可長大能紹繼家業。菩薩亦爾。若能發菩提心。多願生淨
土。親近諸佛。增長法身。方能匡紹菩薩家業。十方濟運。為斯益故。多願生也。又彼
論云。譬如鳥子翅翮未成。不可逼令高翔。先須依林傳樹。羽成有力方可捨林遊空。新
發意菩薩亦爾。先須乘願求生佛前。法身成長隨感赴益。又阿難白佛言。此無相波羅蜜
在何處說。佛言。如此法門在阿毘跋致地中說。何以故。有新發意菩薩。聞此無相波羅
蜜門。所有清淨善根悉當滅沒也。又來但至彼國。即一切事畢何用諍此深淺理也。第四
破願生穢土不願生淨土者。問曰。或有人言。願生穢國教化眾生。不願往生淨土。是事
云何。答曰。此人亦有一徒。何者。若身居不退已去。為化雜惡眾生故。能處染不染。
逢惡不變。如鵝鴨入水。水不能濕。如此人等堪能處穢拔苦。若是實凡夫者。唯恐自行
未立。逢苦即變。欲濟彼者。相與俱沒。如似逼雞入水。豈能不濕。是故智度論云。若
凡夫發心即願在穢土拔濟眾生者。聖意不許。何意然者。龍樹菩薩釋云。譬如四十里冰
。如有一人。以一升熱湯投之。當時似如少減。若經夜至明。乃高於餘者。凡夫在此發
心救苦亦復如是。以貪嗔境界違順多故。自起煩惱返墮惡道故也。第五破若生淨土多喜
著樂者。問曰。或有人言。淨土之中唯有樂事。多喜著樂妨廢修道。何須願往生也。答
曰。既云淨土。無有眾穢。若言著樂。便是貪愛煩惱。何名為淨。是故大經云。彼國人
天往來進止情無所繫。又四十八願云。十方人天來至我國。若起想念貪計身者。不取正
覺。大經又云。彼國人天無所適莫。何有著樂之理也。第六破求生淨土非是小乘。問曰
。或有人言。求生淨土便是小乘。何須修之。答曰。此亦不然。何以故。但小乘之教一
向不明生淨土故也。第七會通願生兜率勸歸淨土者。問曰。或有人言。願生兜率不願歸
西。是事云何。答曰。此義不類。少分似同。據體大別。有其四種。何者。一彌勒世尊
為其天眾轉不退法輪。聞法生信者獲益。名為信同。著樂無信者。其數非一。又來雖生
兜率。位是退處。是故經云。三界無安。猶如火宅。二往生兜率。正得壽命四千歲。命
終之後不免退落。三兜率天上雖有水鳥樹林和鳴哀雅。但與諸天生樂為緣。順於五欲不
資聖道。若向彌陀淨國一得生者。悉是阿毘跋致。更無退人與其雜居。又復位是無漏。
出過三界。不復輪迴。論其壽命。即與佛齊。非算數能知。其有水鳥樹林。皆能說法。
令人悟解證會無生。四據大經。且以一種音樂比挍者。經讚言。從世帝王至六天。音樂
轉妙有八重。展轉勝前億萬倍。寶樹音麗倍亦然。復有自然妙伎樂。法音清和悅心神。
哀婉雅亮超十方。是故稽首清淨勳。第八挍量願生十方淨土不如歸西方者。問曰。或有
人言。願生十方淨國。不願歸西方。是義云何。答曰。此義不類。於中有三。何者。一
十方佛國非為不淨。然境寬則心昧。境狹則意專。是故十方隨願往生經云。普廣菩薩白
佛言。世尊十方佛土皆為嚴淨。何故諸經中偏歎西方阿彌陀國勸往生也。佛告普廣菩薩
。一切眾生濁亂者多。正念者少。欲令眾生專志有在。是故讚歎彼國為別異耳。若能依
願修行。莫不獲益。二十方淨土雖皆是淨而深淺難知。彌陀淨國乃是淨土之初門。何以
得知。依華嚴經云。娑婆世界一劫當極樂世界一日一夜。極樂世界一劫當袈裟幢世界一
日一夜。如是優劣相望乃有十阿僧祇。故知為淨土初門。是故諸佛偏勸也。餘方佛國都
不如此丁寧。是故有信之徒多願往生也。三彌陀淨國既是淨土初門。娑婆世界即是穢土
末處。何以得知。如正法念經云。從此東北有一世界。名曰斯訶。土田唯有三角沙石。
一年三雨。一雨濕潤不過五寸。其土眾生唯食果子。樹皮為衣。求生不得。求死不得。
復有一世界。一切虎狼禽獸乃至蛇蝎。悉皆有翅飛行。逢者相噉。不簡善惡。此豈不名
穢土始處。然娑婆依報乃與賢聖同流。唯此乃是穢土終處。安樂世界既是淨土初門。即
與此方境次相接。往生甚便。何不去也。第九據攝論與此經相違料簡別時意語者。今觀
經中佛說。下品生人現造重罪。臨命終時遇善知識。十念成就即得往生。依攝論云。道
佛別時意語。又古來通論之家多判此文云。臨終十念但得作往生因。未即得生。何以得
知。論云。如以一金錢貿得千金錢。非一日即得。故知十念成就者但得作因。未即得生
。故名別時意語。如此解者將為未然。何者。凡菩薩作論釋經。皆欲遠扶佛意契會聖情
。若有論文違經者。無有是處。今解別時意語者。謂佛常途說法皆明先因後果。理數炳
然。今此經中但說一生造罪。臨命終時十念成就即得往生。不論過去有因無因者。直是
世尊引接當來造惡之徒。令其臨終捨惡歸善乘念往生。是以隱其宿因。此是世尊隱始顯
終。沒因談果。名作別時意語。何以得知。但使十念成就。皆有過去因。如涅槃經云。
若人過去已曾供養半恒河沙諸佛。復經發心。而能於惡世中聞說大乘經教。但能不謗。
未有餘功。若經供養一恒河沙諸佛。及經發心。然後聞大乘經教。非直不謗。復加愛樂
。以此諸經來驗。明知十念成就者皆有過因不虛。若彼過去無因者。善知識尚不可逢遇
。何況十念而可成就也。論云以一金錢貿得千金錢非一日即得者。若據佛意。欲令眾生
多積善因。便乘念往生。若望論主。乘閉過去因。理亦無爽。若作此解。即上順佛經。
下合論意。即是經論相扶。往生路通。無復疑惑也。
第三明廣施問答釋去疑情者。自下就大智度論廣施問答。問曰。但一切眾生從曠大劫來
。備造有漏之業繫屬三界。云何不斷三界繫業。直爾少時念阿彌陀佛。即得往生便出三
界者。此繫業之義復欲云何。答曰。有二種解釋。一就法來破。二借喻以顯。言就法者
。諸佛如來有不思議智。大乘廣智。無等無倫最上勝智。不思議智力者。能以少作多。
以多作少。以近為遠。以遠為近。以輕為重。以重為輕。有如是等智。無量無邊不可思
議。自下第二有七番。並借喻以顯。第一譬如百夫百年聚薪積高千仞。豆許火焚半日便
盡。豈可得言百年之薪半日不盡也。第二譬如癖者寄載他船。因風帆勢一日至於千里。
豈可得言癖者云何一日至千里也。第三亦如下賤貧人獲一瑞物而以貢王。王慶所得加諸
重賞。斯須之頃富貴盈望。豈可得言以數十年仕備盡辛勤。上下尚不達而歸者。言彼富
貴無此事也。第四猶如劣夫以己身力擲驢不上。若從輪王行便乘虛空飛騰自在。豈可得
言以劣夫之力必不能昇虛空也。第五又如十圍之索千夫不制。童子揮劍儵爾兩分。豈可
得言童子之力不能斷索也。第六又如鴆鳥入水。魚蚌斯斃皆死。犀角觸泥。死者還活。
豈可得言性命一斷不可生也。第七亦如黃鵠喚子安子安還活。豈可得言墳下千齡決無可
甦也。一切萬法皆有自力他力自攝他攝。千開萬閉無量無邊。汝豈得以有礙之識疑彼無
礙之法乎。又五不思議中。佛法最不可思議。汝以三界繫業為重。疑彼少時念佛為輕。
不得往生安樂國入正定聚者。是事不然。問曰。大乘經云。業道如秤。重處先牽。云何
眾生一形已來。或百年或十年。乃至今日無惡不造。云何臨終遇善知識。十念相續即得
往生。若爾者。先牽之義何以取信。答曰。汝謂一形惡業為重。以下品人十念之善以為
輕者。今當以義挍量輕重之義者。正明在心在緣在決定。不在時節久近多少也。云何在
心。謂彼人造罪時。自依止虛妄顛倒心生。此十念者。依善知識方便安慰聞實相法生。
一實一虛。豈得相比也。何者。譬如千歲闇室光若暫至即便明朗。豈可得言闇在室千歲
而不去也。是故遺日摩尼寶經云。佛告迦葉菩薩。眾生雖復數千巨億萬劫在愛欲中為罪
所覆。若聞佛經一反念善。罪即消盡也。是名在心。二云何在緣者。謂彼人造罪時。自
依止妄想。依煩惱果報眾生生。今此十念者。依止無上信心。依阿彌陀如來真實清淨無
量功德名號生。譬如有人被毒箭所中徹筋破骨。若聞滅除藥鼓聲。即箭出毒除。豈可得
言彼箭深毒厲。聞鼓音聲不能拔箭去毒也。是名在緣。三云何在決定者。彼人造罪時。
自依止有後心有間心生。今此十念者。依止無後心無間心起。是為決定。又智度論云。
一切眾生臨終之時。刀風解形。死苦來逼。生大怖畏。是故遇善知識發大勇猛。心心相
續十念。即是增上善根便得往生。又如有人對敵破陣。一形之力一時盡用。其十念之善
亦如是也。又若人臨終時生一念邪見。增上惡心。即能傾三界之福。即入惡道也。問曰
。既云垂終十念之善能傾一生惡業得生淨土者。未知幾時為十念也。答曰。如經說云。
百一生滅成一剎那。六十剎那以為一念。此依經論汎解念也。今時解念。不取此時節。
但憶念阿彌陀佛。若總相若別相。隨所緣觀。逕於十念。無他念想間雜。是名十念。又
云。十念相續者。是聖者一數之名耳。但能積念凝思不緣他事。使業道成辦。便罷不用
。亦未勞記之頭數也。又云。若久行人念多應依此。若始行人念者記數亦好。此亦依聖
教。又問曰。今欲依勸行念佛三昧。未知計念相狀何似。答曰。譬如有人於空曠迥處。
值遇怨賊拔刀奮勇直來欲殺。此人徑走視渡一河。未及到河。即作此念。我至河岸。為
脫衣渡。為著衣浮。若脫衣渡。唯恐無暇。若著衣浮。復畏首領難全。爾時但有一心作
渡河方便。無餘心想間雜。行者亦爾。念阿彌陀佛時。亦如彼人念渡念念相次。無餘心
想間雜。或念佛法身。或念佛神力。或念佛智慧。或念佛毫相。或念佛相好。或念佛本
願。稱名亦爾。但能專至相續不斷。定生佛前。今勸後代學者。若欲會其二諦。但知念
念不可得。即是智慧門。而能繫念相續不斷。即是功德門。是故經云。菩薩摩訶薩恒以
功德智慧以修其心。若始學者未能破相。但能依相專至。無不往生。不須疑也。又問曰
。無量壽大經云。十方眾生至心信樂欲生我國。乃至十念。若不生者。不取正覺。今有
世人。聞此聖教。現在一形全不作意。擬臨終時方欲修念。是事云何。答曰。此事不類
。何者。經云十念相續。似若不難。然諸凡夫心如野馬。識劇猿猴。馳騁六塵。何曾停
息。各須宜發信心。預自剋念。使積習成性善根堅固也。如佛告大王。人積善行。死無
惡念。如樹先傾。倒必隨曲也。若刀風一至。百苦湊身。若習先不在。懷念何可辨。各
宜同志三五預結言要。臨命終時迭相開曉。為稱彌陀名號。願生安樂國。聲聲相次使成
十念也。譬如蠟印印泥。印壞文成。此命斷時即是生安樂國時。一入正定聚。更何所憂
各宜量此大利。何不預剋念也。又問曰。諸大乘經論皆言。一切眾生畢竟無生。猶若虛
空。云何天親龍樹菩薩皆願往生也。答曰。言眾生畢竟無生如虛空者。有二種義。一者
如凡夫人所見。實眾生實生死等。若據菩薩往生。畢竟如虛空如兔角。二者今言生者。
是因緣生。因緣生故。即是假名生。假名生故。即是無生。不違大道理也。非如凡夫謂
有實眾生實生死也。又問曰。夫生為有本。乃是眾累之元。若知此過捨生求無生者。可
有脫期。今既勸生淨土。即是棄生求生。生何可盡。答曰。然彼淨土乃是阿彌陀如來清
淨本願無生之生。非如三有眾生愛染虛妄執著生也。何以故。夫法性清淨畢竟無生。而
言生者。得生者之情耳。又問曰。如上所言。知生無生。當上品生者。若爾下品生人乘
十念往生者。豈非取實生也。若實生者。即墮二疑。一恐不得往生。二謂此相善不能與
無生為因也。答曰。釋有三番。一譬如淨摩尼珠置之濁水。以珠威力水即澂清。若人雖
有無量生死罪濁。若聞阿彌陀如來至極無生清淨寶珠名號。投之濁心。念念之中罪滅心
淨即便往生。二如淨摩尼珠。以玄黃帛裹投之於水。水即玄黃。一如物色。彼清淨佛土
有阿彌陀如來無上寶珠名號。以無量功德成就帛裹。投之所往生者心水之中。豈不能轉
生為無生智乎。三亦如冰上然火。火猛則冰液。冰液則火滅。彼下品往生人雖不知法性
無生。但以稱佛名力作往生意。願生彼土。既至無生界時。見生之火自然而滅也。又問
曰。依何身故說往生也。答曰。於此間假名人中修諸行門。前念與後念作因。穢土假名
人。淨土假名人。不得決定一。不得決定異。前心後心亦如是。何以故。若決定一。則
無因果。若決定異。則非相續。以是義故。橫豎雖別。始終是一行者也。又問曰。若人
但能稱佛名號能除諸障者。若爾。譬如有人以指指月。此指應能破闇也。答曰。諸法萬
差。不可一概。何者。自有名即法。自有名異法。有名即法者。如諸佛菩薩名號。禁咒
音辭。修多羅章句等是也。如禁咒辭曰。日出東方乍赤乍黃。假令酉亥行禁。患者亦愈
。又如有人被狗所嚙。灸虎骨[(尉-小+火)-寸+又]之。患者即愈。或時無骨。好[打-丁
+賴]掌摩之。口中喚言虎來虎來。患者亦愈。或復有人患腳轉筋。炙木瓜枝[(尉-小+火
)-寸+又]之。患者即愈。或無木瓜。炙手磨之。口喚木瓜木瓜。患者亦愈。吾身得其效
也。何以故。以名即法故。有名異法者。如以指指月是也。又問曰。若人但稱念彌陀名
號。能除十方眾生無明黑闇得往生者。然有眾生。稱名憶念。而無明猶在。不滿所願者
何意。答曰。由不如實修行。與名義不相應故也。所以者何。謂不知如來是實相身是為
物身。復有三種不相應。一者信心不淳。若存若亡故。二者信心不一。謂無決定故。三
者信心不相續。謂餘念間故。迭相收攝。若能相續則是一心。但能一心即是淳心。具此
三心若不生者。無有是處。
第三大門中有四番料簡。第一辨難行道易行道。第二明時劫大小不同。第三明從無始世
劫已來。處此三界五道。乘善惡二業。受苦樂兩報。輪迴無窮受生無數。第四將聖教證
成勸後代。生信求往。
第一辨難行道易行道者。於中有二。一出二種道。二問答解釋。余既自居火界。實想懷
怖。仰惟大聖三車招慰。且羊鹿之運。權息未達。佛訶邪執障上求菩提。縱後迴向。仍
名迂迴。若徑攀大車。亦是一途。只恐現居退位。嶮徑遙長。自德未立。難可昇進。是
故龍樹菩薩云。求阿毘跋致有二種道。一者難行道。二者易行道。言難行道者。謂在五
濁之世於無佛時求阿毘跋致為難。此難乃有多途。略述有五。何者。一者外道相善亂菩
薩法。二者聲聞自利障大慈悲。三者無顧惡人破他勝德。四者所有人天顛倒善果壞人梵
行。五者唯有自力無他力持。如斯等事觸目皆是。譬如陸路步行則苦。故曰難行道。言
易行道者。謂以信佛因緣願生淨土。起心立德修諸行業。佛願力故即便往生。以佛力住
持即入大乘正定聚。正定聚者即是阿毘跋致不退位也。譬如水路乘船則樂。故名易行道
也。問曰。菩提是一。修因亦應不二。何故在此修因向佛果。名為難行。往生淨土期大
菩提。乃名易行道也。答曰。諸大乘經所辨一切行法。皆有自力他力自攝他攝。何者自
力。譬如有人怖畏生死。發心出家修定發通。遊四天下。名為自力。何者他力。如有劣
夫以己身力擲驢不上。若從輪王即便乘空遊四天下。即輪王威力。故名他力。眾生亦爾
。在此起心立行願生淨土。此是自力。臨命終時。阿彌陀如來光臺迎接遂得往生。即為
他力。故大經云。十方人天欲生我國者。莫不皆以阿彌陀如來大願業力為增上緣也。若
不如是。四十八願便是徒設。語後學者。既有他力可乘。不得自局己分徒在火宅也。
第二明劫之大小者。如智度論云。劫有三種。謂一小二中三大。如方四十里城。高下亦
然。滿中芥子。有長壽諸天。三年去一。乃至芥子盡。名一小劫。或八十里城高下亦然
。芥子滿中。如前取盡。名一中劫。或百二十里城高下亦然。芥子滿中。取盡一同前說
。方名大劫。或八十里石高下亦然。有一長壽諸天。三年以天衣一拂。天衣重三銖。為
拂不已。此石乃盡。名為中劫。其小石大石類前中劫可知。不勞具述。
第三門中有五番。第一明從無始劫來。在此輪迴無窮。受身無數者。如智度論云。在於
人中。或張家死王家生。王家死李家生。如是盡閻浮提界。或重生或異家生。或南閻浮
提死。西拘耶尼生。如閻浮提。餘三天下亦如是。如四天下死生四天王天亦如是。或四
天王天死忉利天生。忉利天死生餘上四天亦如是。色界有十八重天。無色界有四重天。
此死生彼。一一皆遍亦如是。或色界死生阿鼻地獄。阿鼻地獄中死生餘輕繫地獄。輕繫
地獄中死生畜生中。畜生中死生餓鬼道中。餓鬼道中死或生人天中。如是輪迴六道。受
苦樂二報。生死無窮。胎生既爾。餘三生亦如是。是故正法念經云。菩薩化生告諸天眾
云。凡人經此百千生。著樂放逸不修道。不覺往福侵已盡。還墮三塗受眾苦。是故涅槃
經云。此身苦所集。一切皆不淨。扼縛癰瘡等根本無義利。上至諸天身。皆亦復如是。
是故又彼經云。勸修不放逸。何以故。夫放逸者。是眾惡之本。不放逸者。乃是眾善之
源。如日月光諸明中最。不放逸法亦復如是。於諸善法為最為上。亦如須彌山王於諸山
中為最為上。不放逸法亦復如是。於諸善法中為最為上。何以故。一切惡法猶放逸而生
。一切善法不放逸為本。第二問曰。雖云無始劫來六道輪迴無際。而未知一劫之中受幾
身數而言流轉。答曰。如涅槃經說。取三千大千世界草木截為四寸籌。以數一劫之中所
受身父母頭數。猶自不澌。或云。一劫之中所飲母乳。多於四大海水。或云。一劫之中
所積身骨。如毘富羅山。如是遠劫已來徒受生死。至於今日猶作凡夫之身。何曾思量傷
歎不已。第三又問曰。既云曠大劫來受身無數者。為當直爾總說令人生厭。為當亦有經
文來證。答曰。皆是聖教明文。何者。如法華經云。過去不可說久遠大劫有佛出世。號
大通智勝如來。有十六王子。各昇法座教化眾生。一一王子各各教化六百萬億那由他恒
河沙眾生。其佛滅度已來。至極久遠猶不可數知。何者。經云。總取三千大千世界大地
。磨以為墨。佛言。是人過千國土乃下一點。大如微塵。如是展轉盡地種墨。佛言。是
人所經國土。若點不點。盡抹為塵。一塵一劫。彼佛滅度已來。復過是數。今日眾生乃
是彼時十六王子座下曾受教法。是故經云。以是本因緣為說法華經。涅槃經復云。一是
王子。一是貧人。如是二人互相往反。言王子者。今日釋迦如來。乃是彼時第十六王子
也。言貧人者。今日眾生等是。第四問曰。此等眾生既云流轉多劫。然三界之中何趣受
身為多。答曰。雖言流轉。然於三惡道中受身偏多。如經說云。於虛空中量取方圓八肘
。從地至於色究竟天。於此量內所有可見眾生。即多於三千大千世界人天之身。故知惡
道身多。何故如此。但惡法易起。善心難生故也。今時但看現在眾生。若得富貴。唯事
放逸破戒。天中即復著樂者多。是故經云。眾生等是流轉。恒三惡道為常家。人天暫來
即去。名為客舍故也。依大莊嚴論。勸一切眾生常須繫念現前。偈云。盛年無患時。懈
怠不精進。貪營眾事務。不修施戒禪。臨為死所吞。方悔求修善。智者應觀察除斷五欲
想。精勤習心者。終時無悔恨。心意既專至。無有錯亂念。智者勤投心。臨終意不散。
不習心專至。臨終必散亂。心若散亂時。如調馬用磑。若其鬥戰時。迴旋不直行。第五
又問曰。一切眾生皆有佛性。遠劫以來應值多佛。何因至今仍自輪迴生死不出火宅。答
曰。依大乘聖教。良由不得二種勝法以排生死。是以不出火宅。何者為二。一謂聖道。
二謂往生淨土。其聖道一種今時難證。一由去大聖遙遠。二由理深解微。是故大集月藏
經云。我末法時中。億億眾生起行修道。未有一人得者。當今末法。現是五濁惡世。唯
有淨土一門。可通入路。是故大經云。若有眾生。縱令一生造惡。臨命終時。十念相續
稱我名字。若不生者。不取正覺。又復一切眾生都不自量。若據大乘。真如實相第一義
空曾未措心。若論小乘。修入見諦修道。乃至那含羅漢斷五下除五上。無問道俗未有其
分。縱有人天果報。皆為五戒十善能招此報。然持得者甚希。若論起惡造罪。何異暴風
駃雨。是以諸佛大慈勸歸淨土。縱使一形造惡。但能繫意專精常能念佛。一切諸障自然
消除。定得往生。何不思量都無去心也。
自下第四引聖教證成勸信求生者。依觀佛三昧經云。爾時會中有財首菩薩白佛言。世尊
我念過去無量劫時。有佛出世。亦名釋迦牟尼佛。彼佛滅後有一王子。名曰金幢。憍慢
邪見不信正法。有知識比丘。名定自在。告王子言。世有佛像。極為可愛。可暫入塔觀
佛形像。時彼王子從善友語入塔觀像。見像相好白言比丘。佛像端嚴猶尚如此。況佛真
身。比丘告言。王子今見佛像不能禮者。當稱南無佛。還宮繫念念塔中像。即於後夜夢
見佛像。心大歡喜。捨離邪見歸依三寶。隨壽命終。由前入塔稱佛功德。即得值遇九百
億那由他佛。於諸佛所常勤精進。恒得甚深念佛三昧。念佛三昧力故。諸佛現前皆與授
記。從是以來百萬阿僧祇劫不墮惡道。乃至今日獲得首楞嚴三昧。爾時王子者今我財首
是也。爾時會中即有十方諸大菩薩。其數無量。各說本緣。皆依念佛得。佛告阿難。此
觀佛三昧是一切眾生犯罪者藥。破戒者護。失道者導。盲冥者眼。愚癡者慧。黑闇者燈
。煩惱賊中大勇猛將。諸佛世尊之所遊戲。首楞嚴等諸大三昧始出生處。佛告阿難。汝
今善持慎勿忘失。過去未來現在三世諸佛。皆說如是念佛三昧。我與十方諸佛及賢劫千
佛。從初發心皆因念佛三昧力故。得一切種智。又如目連所問經。佛告目連。譬如萬川
長流有浮草木。前不顧後。後不顧前。都會大海。世間亦爾。雖有豪貴富樂自在。悉不
得免生老病死。只由不信佛經。後世為人。更甚困劇。不能得生千佛國土。是故我說。
無量壽佛國易往易取。而人不能修行往生。反事九十五種邪道。我說是人名無眼人名無
耳人。經教既爾。何不捨難依易行道矣。

安樂集卷上

安樂集卷下

　　　　釋道綽撰


第四大門中有三番料簡。第一依中國三藏法師并此土大德等。皆共詳審聖教歎歸淨土。
今以勸依。第二據此經宗及餘大乘諸部。凡聖修入多明念佛三昧以為要門。第三問答解
釋。顯念佛者得種種功能利益不可思議
第一依中國及以此土大德所行者。余五翳面牆。豈寧自輒。但以遊歷披勘。敬有師承。
何者。謂中國大乘法師流支三藏。次有大德呵避名利。則有慧寵法師。次有大德尋常敷
演每感聖僧來聽。則有道場法師。次有大德和光孤栖二國慕仰。則有曇鸞法師。次有大
德禪觀獨秀。則有大海禪師。次有大德聰慧守戒。則有齊朝上統。然前六大德並是二諦
神鏡。斯乃佛法綱維。志行殊倫。古今實希。皆共詳審大乘歎歸淨土。乃是無上要門也
。問曰。既云歎歸淨土乃是要門者。未知此等諸德臨終時皆有靈驗已不。答曰。皆有不
虛。如曇鸞法師。康存之日常修淨土。亦每有世俗君子來呵法師曰。十方佛國皆為淨土
。法師何乃獨意注西。豈非偏見生也。法師對曰。吾既凡夫智慧淺短。未入地位。念力
須均。如似置草引牛恒須繫心槽櫪。豈得縱放全無所歸。雖復難者紛紜而法師獨決。是
以無問一切道俗。但與法師一面相遇者。若未生正信。勸令生信。若已生正信者。皆勸
歸淨國。是故法師臨命終時。寺傍左右道俗皆見旛花映院。盡聞異香。音樂迎接遂往生
也。餘之大德臨命終時皆有徵祥。若欲具談往生之相。並不可思議也。
第二明此彼諸經多明念佛三昧為宗者。就中有八番。初二明一相三昧。後六就緣依相明
念佛三昧。第一依花首經。佛告堅意菩薩。三昧有二種。一者有一相三昧。二者有眾相
三昧。一相三昧者。有菩薩聞其世界有其如來現在說法。菩薩取是佛相。以現在前若坐
道場。若轉法輪大眾圍繞。取如是相。收攝諸根心不馳散。專念一佛不捨是緣。如是菩
薩於如來相及世界相了達無相。常如是觀如是行不離是緣。是時佛像即現在前而為說法
。菩薩爾時深生恭敬聽受是法。若深若淺轉加尊重。菩薩住是三昧。聞說諸法皆可壞相
。聞已受持。從三昧起。能為四眾演說是法。佛告堅意。是名菩薩入一相三昧門。第二
依文殊般若明一行三昧者。時文殊師利白佛言。世尊云何名為一行三昧。佛言。一行三
昧者。若善男子善女人。應在空間處捨諸亂意。隨佛方所端身正向。不取相貌繫心一佛
。專稱名字念無休息。即是念中能見過現未來三世諸佛。何以故。念一佛功德無量無邊
。即與無量諸佛功德無二。是名菩薩一行三昧。第三依涅槃經。佛言。若人但能至心常
修念佛三昧者。十方諸佛恒見此人。如現在前。是故涅槃經云。佛告迦葉菩薩。若有善
男子善女人。常能至心專念佛者。若在山林若在聚落。若晝若夜若坐若臥。諸佛世尊常
見此人。如現目前。恒與此人而住受施。第四依觀經及餘諸部。所修萬行但能迴願。莫
不皆生。然念佛一行將為要路。何者。審量聖教。有始終兩益。若欲生善起行。則普該
諸度。若滅惡消災。則總治諸障。故下經云。念佛眾生攝取不捨。壽盡必生。此名始益
。言終益者。依觀音授記經云。阿彌陀佛住世長久。兆載永劫亦有滅度。般涅槃時。唯
有觀音勢至。住持安樂接引十方。其佛滅度亦與住世時節等同。然彼國眾生一切無有睹
見佛者。唯有一向專念阿彌陀佛往生者。常見彌陀現在不滅。此即是其終時益也。所修
餘行迴向皆生。世尊滅度有睹不睹。勸後代審量使沾遠益也。第五依般舟經云。時有跋
陀和菩薩。於此國土聞有阿彌陀佛。數數係念。因是念故見阿彌陀佛。既見佛已即從啟
問。當行何法得生彼國。爾時阿彌陀佛語是菩薩言。欲來生我國者。常念我名莫有休息
。如是得來生我國土。當念佛身三十二相悉皆具足。光明徹照端正無比。第六依大智度
論。有三番解釋。第一佛是無上法王。菩薩為法臣。所尊所重唯佛世尊。是故應當常念
佛也。第二有諸菩薩自云。我從曠劫以來。得蒙世尊長養我等法身智身大慈悲身。禪定
智慧無量行願由佛得成。為報恩故常願近佛。亦如大臣蒙王恩寵常念其主。第三有諸菩
薩復作是言。我於因地遇惡知識誹謗般若。墮於惡道經無量劫。雖修餘行。未能得出。
後於一時依善知識邊。教我行念佛三昧。其時即能併遣諸障方得解脫。有斯大益故願不
離佛。第七依華嚴經云。寧於無量劫具受一切苦。終不遠如來不睹自在力。又云。念佛
三昧必見佛。命終之後生佛前。見彼臨終勸念佛。又示尊像令瞻敬。又善財童子求善知
識。詣功德雲比丘所白言。大師云何修菩薩道歸普賢行也。是時比丘告善財曰。我於世
尊智慧海中唯知一法。謂念佛三昧門。何者。於此三昧門中。悉能睹見一切諸佛及其眷
屬嚴淨佛剎。能令眾生遠離顛倒。念佛三昧門者。於微細境界中。見一切佛自在境界。
得諸劫不顛倒。念佛三昧門者。能起一切佛剎。無能壞者。普見諸佛。得三世不顛倒。
時功德雲比丘告善財言。佛法深海廣大無邊。我所知者唯得此一念佛三昧門。餘妙境界
出過數量。我所未知也。第八依海龍王經。時海龍王白佛言。世尊弟子求生阿彌陀佛國
。當修何行得生彼土。佛告龍王。若欲生彼國者。當行八法。何等為八。一者常念諸佛
。二者供養如來。三者咨嗟世尊。四者作佛形像修諸功德。五者迴願往生。六者心不怯
弱。七者一心精進。八者求佛正慧。佛告龍王。一切眾生具斯八法。常不離佛也。問曰
。不具八法。得生佛前不離佛不。答曰。得生不疑何以得知。如佛說寶雲經時。亦明十
行具足得生淨土常不離佛。時有除蓋障菩薩白佛。不具十行得生已不。佛言。得生。但
能十行之中一行具足無闕。餘之九行悉名清淨。勿致疑也。又大樹緊那羅王經云。菩薩
行四種法。常不離佛前。何等為四。一者自修善法。兼勸眾生皆作往生見如來意。二者
自勸勸他樂聞正法。三者自勸勸他發菩提心。四者一向專志行念佛三昧。具此四行。一
切生處常在佛前不離諸佛。又經云。佛說菩薩行法有三十二器。何者。布施是大富器。
忍辱是端正器。持戒是聖身器。五逆不孝是刀山劍樹鑊湯器。發菩提心是成佛器。常能
念佛往生淨土是見佛器。略舉六門。餘者不述。聖教既爾。行者願生。何不常念佛也。
又依月燈三昧經云。念佛相好及德行。能使諸根不亂動。心無迷惑與法合。得聞得智如
大海。智者住於是三昧攝念行。於經行所能見千億諸如來。亦值無量恒沙佛。
第三問答解釋顯念佛三昧有種種利益。有其五番。第一問曰。今云常修念佛三昧。仍不
行餘三昧也。答曰。今言常念。亦不言不行餘三昧。但行念佛三昧多故。故言常念。非
謂全不行餘三昧也。第二問曰。若勸常修念佛三昧。與餘三昧能有階降以不。答曰。念
佛三昧勝相不可思議。此云何知。如摩訶衍中說云。諸餘三昧非不三昧。何以故。或有
三昧。但能除貪。不能除瞋癡。或有三昧。但能除瞋。不能除癡貪。或有三昧。但能除
癡。不能除貪瞋。或有三昧。但能除現在障。不能除過去未來一切諸障。若能常修念佛
三昧。無問現在過去未來。一切諸障悉皆除也。第三問曰。念佛三昧既能除障。得福功
利大者。未審亦能資益行者。使延年益壽以不。答曰必得。何者。如惟無三昧經云。有
兄弟二人。兄信因果。弟無信心。而能善解相法。因其鏡中自見面上。死相已現不過七
日。時有智者教往問佛。佛時報言。七日不虛。若能一心念佛修戒。或得度難。尋即依
教繫念。時至六日即有二鬼來。耳聞其念佛之聲竟無能前進。還告閻羅王。閻羅王索符
。已注云。由持戒念佛功德生第三炎天。又譬喻經中。有一長者不信罪福。年已五十。
忽夜夢見。剎鬼索符來欲取之不過十日。其人眠覺惶怖非常。至明求覓相師占夢。師作
卦兆云。有剎鬼必欲相害不過十日。其人惶怖倍常。詣佛求請。佛時報云。若欲攘此。
從今已去專意念佛。持戒燒香。然燈懸繒旛蓋。信向三寶。可免此死。即依此法專心信
向。剎鬼到門。見修功德遂不能害。鬼即走去。其人緣斯功德。壽滿百年。死得生天。
復有一長者。名曰執持。退戒還佛。現被惡鬼打之。第四問曰。此念佛三昧但能對治諸
障唯招世報。亦能遠感出世無上菩提以不。答曰得。何者。如華嚴經十地品云。始從初
地乃至十地。於一一地中。皆說入地加行道。地滿功德利。已不住道訖。即皆結云。是
諸菩薩雖修餘行。皆不離念佛念法念僧。上妙樂具供養三寶。以斯文證得知。諸菩薩等
乃至上地。常學念佛念法念僧。方能成就無量行願滿功德海。何況二乘凡夫求生淨土。
不學念佛也。何以故。此念佛三昧即具一切四攝六度。通行通伴故。第五問曰。初地已
上菩薩與佛同證真如之理。名生佛家。自能作佛濟運眾生。何須更學念佛三昧願見佛也
。答曰。論其真如。廣大無邊。與虛空等。其量難知。譬如一大闇室若然一燈二燈。其
明雖遍。猶為闇也。漸至多燈雖名大明。豈及日光。菩薩所證智雖地地相望自有階降。
豈得比佛如日明也。
第五大門中有四番料簡。第一汎明修道延促。欲令速獲不退。第二此彼禪觀比挍勸往。
第三此彼淨穢二境亦名漏無漏比挍。第四引聖教證成。勸後代生信求往。
第一汎明修道延促者。就中有二。一明修道延促。二問答解釋。一明延促者。但一切眾
生莫不厭苦求樂畏縛求解。皆欲早證無上菩提者。先須發菩提心為首。此心難識難起。
縱令發得此心。依經終須修十種行謂信進念戒定慧捨護法發願迴向進詣菩提。然修道之
身相續不絕。逕一萬劫始證不退位。當今凡夫現名信想輕毛。亦曰假名。亦名不定聚。
亦名外凡夫。未出火宅。何以得知。據菩薩瓔珞經。具辨入道行位法爾。故名難行道。
又但以。一劫之中受身生死尚不可數知。況一萬劫中徒受痛燒。若能明信佛經願生淨土
。隨壽長短一形即至位階不退。與此修道一萬劫齊功。諸佛子等何不思量不捨難求易也
。如俱舍論中。亦明難行易行二種之道。難行者。如論說云。於三大阿僧祇劫。一一劫
中皆具福智資糧六波羅蜜一切諸行。一一行業皆有百萬難行之道。始充一位。是難行道
也。易行道者。即彼論云若由別有方便有解脫者。名易行道也。今既勸歸極樂。一切行
業悉迴向彼但能專至。壽盡必生。得生彼國。即究竟清涼。豈可不名易行之道。須知此
意也。二問曰。既言願往生淨土。隨此壽盡即得往生者。有聖教證不。答曰。有七番。
皆引經論證成。一依大經云。佛告阿難。其有眾生。欲於今世見無量壽佛者。應發無上
菩提之心。修行功德願生彼國。即得往生。故大經讚云。若聞阿彌陀德號。歡喜讚仰心
歸依。下至一念得大利。則為具足功德寶。設滿大千世界火。亦應直過聞佛名。聞阿彌
陀不復退。是故至心稽首禮。二依觀經。九品之內皆言。臨終正念即得往生。三依起信
論云。教諸眾生勸觀真如平等一實。亦有始發意菩薩。其心軟弱。自謂不能常值諸佛親
承供養。意欲退者。當知如來有勝方便攝護信心。謂以專意念佛因緣。隨願往生。以常
見佛故。永離惡道。四依鼓音陀羅尼經云。爾時世尊告諸比丘。我當為汝演說。西方安
樂世界今現有佛。號阿彌陀。若有四眾。能正受持彼佛名號。堅固其心憶念不忘。十日
十夜除捨散亂。精勤修習念佛三昧。若能令念念不絕。十日之中必得見彼阿彌陀佛。皆
得往生。五依法鼓經云。若人臨終之時不能作念。但知彼方有佛作往生意。亦得往生。
六如十方隨願往生經云。若有臨終及死墮地獄。家內眷屬為其亡者念佛及轉誦齋福。亡
者即出地獄往生淨土。況其現在自能修念。何以不得往生者也。是故彼經云。現在眷屬
為亡者追福。如餉遠人定得食也。第七廣引諸經證成。如大法鼓經說。若善男子善女人
。常能繫意稱念諸佛名號者。十方諸佛一切賢聖常見此人。如現目前。是故此經名大法
鼓。當知此人十方淨土隨願往生。又大悲經云何名為大悲。若專念佛相續不斷者。隨其
命終定生安樂。若能展轉相勸行念佛者。當知此等悉名行大悲人也。是故涅槃經云。佛
告大王。假令開大庫藏。一月之中布施一切眾生。所得功德不如有人稱佛一口功德。過
前不可挍量。又增一阿含經云。佛告阿難。其有眾生。供養一閻浮提人衣服飲食臥具湯
藥。所得功德寧為多不。阿難白佛言。世尊甚多甚多。不可數量。佛告阿難。若有眾生
。善心相續稱佛名號。如一搆牛乳頃。所得功德過上不可量。無有能量者。大品經云。
若人散心念佛。乃至畢苦。其福不盡。若人散花念佛。乃至畢苦。其福不盡故。知念佛
利大不可思議也。十往生經諸大乘經等並有文證。不可具引也。
第二次明此彼禪觀比挍勸往生者。但此方穢境亂想難入。就令修得。唯獲事定。多喜味
染。又復但能伏業報生。上界壽盡多退。是故智度論云。多聞持戒禪未得無漏法。雖有
此功德。是事未可信。若欲向西修習。事境光淨定觀易成。除罪多劫永定速進究竟清涼
。如大經廣說。問曰。若西方境界勝可為禪定感。此界色天劣。不應為禪定招。答曰。
若論修定因。該通於彼此。然彼界位是不退。并有他力持。是故說為勝。此處雖復修定
剋。但有自分因。闕無他力攝。業盡不免退。就此說不如。
第三據此彼淨穢二境亦名漏無漏者。若論此處境界。唯有三塗丘坑。山澗沙鹵。棘刺水
旱。暴風惡觸。雷電霹靂。虎狼毒獸。惡賊惡子。荒亂破散。三災敗壞。語論正報。三
毒八倒。憂悲嫉妒。多病短命。飢渴寒熱。常為司命害鬼之所追逐。深可穢惡。不可具
說。故名有漏。深可厭也。往生彼國勝者。據大經云。十方人天但生彼國者。莫不皆獲
種種利益也。何者。一生彼國者。行則金蓮捧足。坐則寶座承軀。出則帝釋在前。入則
梵王從後。一切聖眾與我親朋。阿彌陀佛為我大師。寶樹寶林之下任意翱翔。八德池中
遊神濯足。形則身同金色。壽則命與佛齊。學則眾門並進。止則二諦虛融。十方濟運則
乘大神通。晏安暫時則坐三空門。遊則入八正之路。至則到大涅槃。一切眾生但至彼國
者皆證此益。何不思量不速去也。
第四引聖教證成。勸後代生信求願往者。依觀佛三昧經云。爾時會中有十方諸佛。各於
華臺中結跏趺坐。於空中現。東方善德如來為首告大眾言。汝等當知。我念過去無量世
時。有佛名寶威德上王。彼佛出時。亦如今日說三乘法。彼佛滅後末世之中有一比丘。
將弟子九人往詣佛塔禮拜佛像。見一寶像嚴顯可觀。觀已敬禮。目諦觀之。各說一偈用
為讚歎。隨壽修短各自命終。即命終已即生佛前。從此已後恒得值遇無量諸佛。於諸佛
所廣修梵行得念佛三昧海。既得此已。諸佛現前即與授記。於十方面隨意作佛。東方善
德佛者。即我身是。自餘九方諸佛者。即是本昔弟子九人是。十方佛世尊因由禮塔一偈
讚故得成為佛。豈異人乎。我等十方佛是。是時十方諸佛從空而下。放千光明顯現色身
白毫相光。各各皆坐釋迦佛床。告阿難言。汝知。釋迦文佛無數精進百千苦行。求佛智
慧報得是身。今為汝說。汝持佛語。為未來世天龍大眾四部弟子。說觀佛相好及念佛三
昧。說是語已。然後問訊釋迦文佛。問訊訖已各還本國。
第六大門中有三番料簡。第一十方淨土共來比挍。第二義推。第三辨經住滅。
第一十方淨土共來比挍者有其三番。一如隨願往生經云。十方佛國皆悉嚴淨。隨願並得
往生。雖然悉不如西方無量壽國。何意如此。但阿彌陀佛與觀音大勢至。先發心時。從
此界去。於此眾生偏是有緣。是故釋迦處處歎歸。二據大經。法藏菩薩因中。於世饒王
佛所具發弘願取諸淨土。時佛為說二百一十億諸佛剎土天人善惡國土精麤。悉現與之。
於時法藏菩薩願取西方成佛。今現在彼。是二證也。三依此觀經中。韋提夫人復請淨土
。如來光臺為現十方一切淨土。韋提夫人白佛言。此諸佛土雖復清淨皆有光明。我今樂
生極樂世界阿彌陀佛所。是其三證。故知諸淨土中安樂世界最勝也。
第二義推者。問曰。何故要須面向西坐禮念觀者。答曰。以閻浮提云日出處名生沒處名
死。藉於死地神明趣入其相助便。是故法藏菩薩願成佛在西悲接眾生。由坐觀禮念等面
向佛者。是隨世禮儀。若是聖人得飛報自在。不辨方所。但凡夫之人身心相隨。若向餘
方。西往必難。是故智度論云。有一比丘。康存之日誦阿彌陀經。及念般若波羅蜜。臨
命終時告弟子言。阿彌陀佛與諸聖眾今在我前。合掌歸依須臾捨命。於是弟子依火葬法
。以火焚屍。一切燒盡。唯有舌根一種與本不異。遂即收取起塔供養。龍樹菩薩釋云。
誦阿彌陀經故。是以垂終佛自來迎。念般若波羅蜜故。所以舌根不盡。以斯文證。故知
一切行業但能迴向。無不往也。故須彌四域經云。天地初開之時。未有日月星辰。縱有
天人來下。但用項光照用。爾時人民多生苦惱。於是阿彌陀佛遣二菩薩。一名寶應聲。
二名寶吉祥。即伏犧女媧是。此二菩薩共相籌議。向第七梵天上取其七寶。來至此界造
日月星辰二十八宿。以照天下。定其四時春秋冬夏。時二菩薩共相謂言。所以日月星辰
二十八宿西行者。一切諸天人民盡共稽首阿彌陀佛。是以日月星辰皆悉傾心向彼。故西
流也。
第三辨經住滅者。謂釋迦牟尼佛一代正法五百年。像法一千年。末法一萬年。眾生滅盡
諸經悉滅。如來悲哀痛燒眾生。特留此經止住百年。以斯文證。故知彼國雖是淨土。然
體通上下。知相無相。當生上位。凡夫火宅一向乘相往生也。
第七大門中有兩番料簡。第一門中此彼取相料簡縛脫。第二次明此彼修道用功輕重而獲
報真偽。故勸向彼。
第一此彼取相料簡縛脫者。若取西方淨相。疾得解脫。純受極樂。智眼開朗。若取此方
穢相。唯有妄樂。癡盲厄縛憂怖。問曰。依大乘諸經。皆云無相乃是出離要道。執相拘
礙不免塵累。今勸眾生捨穢忻淨。是義云何。答曰。此義不類。何者。凡相有二種。一
者於五塵欲境妄愛貪染。隨境執著。此等是相名之為縛。二者愛佛功德願生淨土雖言是
相。名為解脫。何以得知。如十地經云。初地菩薩尚自別觀二諦。勵心作意。先依相求
。終則無相。以漸增進體大菩提。盡七地終心相心始息。入其八地。絕於相求。方名無
功用也。是故論云。七地已還惡貪為障。善貪為治。八地已上善貪為障。無貪為治。況
今願生淨土。現是外凡。所修善根皆從愛佛功德生。豈是縛也。故涅槃經云。一切眾生
有二種愛。一者善愛。二者不善愛。不善愛者。唯愚求之。善法愛者。諸菩薩求。是故
淨土論云。觀佛國土清淨味。攝受眾生大乘味。類事起行願取佛土味。畢竟住持不虛作
味。有如是等無量佛道味。故雖是取相。非當執縛也。又彼淨土所言相者。即是無漏相
實相相也。
第二段中明此彼修道用功輕重而獲報真偽者。若欲發心歸西者。單用少時禮觀念等。隨
壽長短。臨命終時。光臺迎接。迅至彼方。位階不退。是故大經云。十方人天來生我國
。若不畢至滅度更有退轉者。不取正覺。此方多時具修施戒忍進定慧。未滿一萬劫已來
。恒未免火宅。顛倒墜墮。故名用功至重獲報偽也。大經復云。生我國者橫截五惡趣。
今此約對彌陀淨剎。娑婆五道齊名惡趣。地獄餓鬼畜生純惡所歸。名為惡趣。娑婆人天
雜業所向。亦名惡趣。若依此方修治斷除。先斷見惑。離三塗因。滅三塗果。後斷修惑
。離人天因。絕人天果。此皆漸次斷除。不名橫截。若得往生彌陀淨國。娑婆五道一時
頓捨。故名橫截。五惡趣者。截其果也。惡趣自然閉者。閉其因也。此明所離。昇道無
窮極者彰其所得。若能作意迴願向西。上盡一形下至十念。無不皆往。一到彼國。即入
正定聚。與此修道一萬劫齊功也。
第八大門中有三番料簡。第一略舉諸經。來證。勸捨此忻彼。第二彌陀釋迦二佛比挍。
第三釋往生意。
第一略舉諸大乘經來證皆勸捨此悕彼者。一謂耆闍崛山說。大經二卷。二觀經一部。王
宮耆闍兩會正說。三小卷無量壽經。舍衛一說。四復有十方隨願往生經明證。五復有無
量清淨覺經二卷一會正說。六更有十往生經一卷。諸餘大乘經論指讚處多。如請觀音大
品經等。又如龍樹天親等論。歎勸非一。餘方淨土皆不如此丁寧。
第二彌陀釋迦二佛比挍者。謂此佛釋迦如來八十年住世。暫現即去。去而不返。比於忉
利諸天。不至一日。又釋迦在時。救緣亦弱。如毘舍離國救人現患等。何者。時毘舍離
國人民遭五種惡病。一者眼赤如血。二者兩耳出膿。三者鼻中流血。四者舌噤無聲。五
者所食之物化為麤澀。六識閉塞猶如醉人。有五夜叉。或名訖拏迦羅。面黑如墨而有五
眼。狗牙上出吸人精氣。良醫耆婆盡其道術。所不能救。時有月蓋長者。為首部領病人
。皆來歸佛叩頭求哀。爾時世尊起無量悲愍。告病人曰。西方有阿彌陀佛觀世音大勢至
菩薩。汝等一心合掌求見。於是大眾皆從佛勸合掌求哀。爾時彼佛放大光明。觀音大勢
一時俱到說大神咒。一切病苦皆悉消除。平復如故。然二佛神力應亦齊等。但釋迦如來
不申己能。故顯彼長。欲使一切眾生莫不齊歸。是故釋迦處處歎歸。須知此意也。是故
曇鸞法師正意歸西故。傍大經奉讚云。安樂聲聞菩薩眾。人天智慧咸洞達。身相。莊嚴
無殊異。但順他方故列名。顏容端正無可比。精微妙軀非人天。虛無之身無極體。是故
頂禮平等力。
第三釋往生意者。就中有二。一釋往生意。二問答解釋。第一問曰。今願生淨土。未知
作何意也。答曰。只欲疾成自利利他利物深廣。十信三賢攝受正法。契會不二。見證佛
性。明曉實相。觀照暉心。有無二諦。因果先後。十地優劣。三忍三道。金剛無礙。證
大涅槃。大乘寬運。欲無限時住。為盡無邊生死海故。問有三番。問曰。願生淨土擬欲
利物者。若爾。所拔眾生今現在此。已能發得此心。只應在此拔苦眾生。何因得此心竟
。先願生淨土。似如捨眾生自求菩提樂也。答曰。此義不類。何者。如智度論云。譬如
二人俱見父母眷屬沒在深淵。一人直往。盡力救之。力所不及。相與俱沒。一人遙走。
趣一舟船。乘來濟接。並得出難。菩薩亦爾。若未發心時。生死流轉與眾生無別。但已
發菩提心時。先願往生淨土。取大悲船乘無礙辯才。入生死海濟運眾生。二大論復云。
菩薩生淨土。具大神通。辯才無礙。教化眾生時。尚不能令眾生生善滅惡。增道進位。
稱菩薩意。若即在穢土拔濟者。闕無此益。如似逼雞入水。豈能不濕也。三大經讚云。
安樂佛國諸菩薩。夫可宣說隨智慧。於己萬物亡我所。淨若蓮華不受塵。往來進止若汎
舟。利安為務捨適莫。彼己猶空斷二想然智慧炬照長夜。三明六通皆已足。菩薩萬行觀
心眼。如是功德無邊量。是故至心願生彼。
第九大門中有兩番料簡。第一苦樂善惡相對。第二明彼此壽命長短比挍。
就初段中有二。一苦樂善惡相對。二引大經為證。初言苦樂善惡相對者。在此娑婆世界
。雖有苦樂二報。恒以樂少苦多。重則三塗痛燒。輕則人天刀兵疾病相續連注。遠劫已
來無有斷時。縱有人天少樂。猶如泡沫電光速起速滅。是故名為唯苦唯惡。彌陀淨國水
鳥樹林常吐法音明宣道教。具足清白能令悟入。二引聖教為證者。淨土論云。十方人天
生彼國者。即與淨心菩薩無二。淨心菩薩即與上地菩薩畢竟同得寂滅忍。故更不退轉。
又引大經四十八願中有五番大益。第一大經云。有十方人天來生我國。不悉真金色者。
不取正覺。二云。十方人天來生我國。若形色不同有好醜者。不取正覺。三云。十方人
天來生我國。不得宿命智。下至不知百千億那由他諸劫事者。不取正覺。四云。十方人
天來生我國。不得天耳通。下至不聞百千億那由他諸佛所說。不悉受持者。不取正覺。
五云。十方人天來生我國。不得他心智。下至不知百千億那由他諸佛國中眾生心念者。
不取正覺。欲論彼國利益之事。難可具陳。但當願生。必不可思議。是故彼方唯善唯樂
。無苦無惡也。
第二明壽命長短者。此方壽命大期不過百年。百年之內少出多減。或生年夭喪。乃至童
子身亡。或腹胞胎傷墮。何意然者。良由眾生作因時雜。是以受報亦不得齊同也。是故
涅槃經云。作業時黑。果報亦黑。作業業時白。果報亦白。淨雜亦爾。又據淨度菩薩經
云。人壽百歲。夜消其半。即是減卻五十年也。就五十年內。十五已來未知善惡。八十
已去昏耄虛劣。故受老苦。自此之外唯有十五年在。於中外則王官逼迫長征遠防。或繫
在牢獄。內則門戶吉凶眾事牽纏。[勞-力+凡][勞-力+凡]忪忪常求不足。如斯推計。可
有幾時得修道業。如此思量。豈不哀哉。何得不厭。又彼經云。人生世間。凡經一日一
夜。有八億四千萬念。一念起惡。受一惡身。十念念惡。得十生惡身。百念念惡。受一
百惡身。計一眾生一形之中。百年念惡。惡即遍滿三千國土。受其惡身。惡法既爾。善
法亦然。一念起善。受一善身。百念念善。受一百善身。計一眾生一形之中。百年念善
。三千國土善身亦滿。若得十年五年念阿彌陀佛。或至多年。後生無量壽國。即受淨土
法身。恒沙無盡不可思議也。今既穢土短促命報不遠。若生阿彌陀淨國。壽命長遠不可
思議。是故無量壽經云。佛告舍利弗。彼佛何故號阿彌陀。舍利弗。十方人天往生彼國
者。壽命長遠億百千劫。與佛同等。故號阿彌陀。各宜量此利大皆願往生也。又善王皇
帝尊經云。其有人。學道念欲往生西方阿彌陀佛國者。憶念晝夜一日若二日或三日若四
日若五日。至六日七日。若復於中欲還悔者。聞我說是善王功德。命欲盡時。有八菩薩
。皆悉飛來迎取此人。到西方阿彌陀佛國中。終不得止。自此已下又引大經偈為證。讚
云。其有眾生生安樂。悉具三十有二相。智慧滿足入深法。究暢道要無障礙。隨根利鈍
成就忍。三忍乃至不可說。宿命五通常自在。至佛不更雜惡趣。除生他方五濁世。示現
同如大牟尼。生安樂國成大利。是故至心願生彼。
第十大門中有兩番料簡。第一依大經引類證誠。第二釋迴向義。
第一依大經引類證誠者。十方諸佛無不勸歸西方。十方菩薩無不同生。十方人天有意齊
歸。故知不可思議事也。是故大經讚云。神力無極阿彌陀。十方無量佛所讚。東方恒沙
諸佛國。菩薩無數悉往覲。亦復供養安樂國。菩薩聲聞諸大眾。聽受經法宣道化。自餘
九方亦如是。
第二釋迴向義者。但以一切眾生既有佛性。人人皆有願成佛心。然依所修行業未滿一萬
劫已來。猶未出火界。不免輪迴。是故聖者愍斯長苦。勸迴向西。為成大益。然迴向之
功不越於六。何等為六。一者將所修諸業迴向彌陀。既至彼國還得六通濟運眾生。此即
不住道也。二迴因向果。三迴下向上。四迴遲向速。此即不住世間也。五迴施眾生悲念
向善。六迴入去卻分別之心。迴向之功只成斯六。是故大經云。其有眾生生我國者。自
然勝進超出常倫諸地之行。至成佛道更無迴復之難。故大經讚云。安樂菩薩聲聞輩。於
此世界無比方。釋迦無礙大辯才。設諸假令示少分。最賤乞人並帝王。帝王復比金輪王
。如是展轉至六天。次第相類皆如始。以天色像喻於彼。千萬億倍非其類。皆是法藏願
力為。稽首頂禮大心力。
第十一大門中略作兩番料簡。第一勸一切眾生。託善知識作向西意。第二死後辨生緣勝
劣。
第一勸託善知識者。依法句經。與眾生作善知識。有寶明菩薩白佛言。世尊云何名為善
知識也。佛言。善知識者能說深法。謂空無相無願。諸法平等。無業無報。無因無果。
究竟如如。住於實際。然於畢竟空中。熾然建立一切諸法。是為善知識。善知識者是汝
父母。養育汝等菩提身故。善知識者是汝眼目。能見一切善惡道故。善知識者是汝大船
。運度汝等出生死海故。善知識者是汝[糸*亙]繩。能挽拔汝等出生死故也。又勸。雖
與眾生作善知識。必須歸西。何以故。由住斯火界違順境多。多有退沒難出故也。是故
舍利弗於此發心修菩薩行。已經六十劫。逢惡知識乞眼因緣。遂即退轉。故知火界修道
甚難。故勸歸西方。一得往生。三學自然勝進萬行普備。故大經云。彌陀淨國無造惡之
地如毛髮許也。
第二次辨眾生死後受生勝劣者。此界眾生壽盡命終。莫不皆乘善惡二業。恒為司命獄率
妄愛煩惱相與受生。乃從無數劫來。未能免離。若能生信歸向淨土。策意專精。命欲終
時。阿彌陀佛與觀音聖眾光臺迎接行者。歡喜隨從合掌乘臺。須臾即到。無不快樂。乃
至成佛。又復一切眾生造業不同有其三種。謂上中下。莫不皆詣閻羅取判。若能信佛因
緣願生淨土。所修行業並皆迴向。命欲終時。佛自來迎不于死王也。
第十二大門中有一番。就十往生經為證勸往生也。如佛說生阿彌陀佛國。為諸大眾說觀
身正念解脫。十往生經云。阿難白佛言。世尊。一切眾生觀身之法。其事云何。唯願說
之。佛告阿難。夫觀身之法者。不觀東西。不觀南北。不觀四維上下。不觀虛空。不觀
外緣。不觀內緣。不觀身色。不觀色聲。不觀色像。唯觀無緣。是為正真觀身之法。除
是觀身十方諦求。在在處處更無別法而得解脫。佛復告阿難。但自觀身。善力自然。正
念自然。解脫自然。何以故。譬如有人精進直心得正解脫。如是之人。不求解脫。解脫
自至。阿難復白佛言。世尊。世間眾生若有如是正念解脫。應無一切地獄餓鬼畜生三惡
道也。佛告阿難。世間眾生不得解脫。何以故。一切眾生皆由多虛少實無一正念。以是
因緣。地獄者多。解脫者少。譬如有人。於自父母及以師僧。外現孝順。內懷不孝。外
現精進。內懷不實。如是惡人報雖未至。三塗不遠。無有正念。不得解脫。阿難復白佛
言。若如是者。更修何善根得正解脫。佛告阿難。汝今善聽。吾今為汝說。有十往生法
可得解脫。云何為十。一者觀身正念常懷歡喜。以飲食衣服施佛及僧。往生阿彌陀佛國
。二者正念以甘妙良藥施一病比丘及一切眾生。往生阿彌陀佛國。三者正念不害一生命
。慈悲於一切。往生阿彌陀佛國。四者正念從師所受戒。淨慧修梵行。心常懷歡喜往生
阿彌陀佛國。五者正念孝順於父母。敬奉於師長。不起憍慢心。往生阿彌陀佛國。六者
正念往詣於僧房。恭敬於塔寺。聞法解一義。往生阿彌陀佛國。七者正念一日一夜中受
持八戒齋。不破一。往生阿彌陀佛國。八者正念若能齋月齋日中遠離於房舍。常詣於善
師。往生阿彌陀佛國。九者正念常能持淨戒。勤修於禪定。護法不惡口。若能如是行。
往生阿彌陀佛國。十者正念若於無上道不起誹謗心。精進持淨戒。復教無智者流布是經
法。教化無量眾生。如是諸人等悉皆得往生。爾時會中有一菩薩。名山海慧。白佛言。
世尊。彼阿彌陀國有何妙樂勝事。一切眾生皆願往生彼佛告山海慧菩薩。汝今應當起立
合掌正身向西。正念觀阿彌陀佛國。願見阿彌陀佛。爾時一切大眾亦皆起立合掌。共觀
阿彌陀佛。爾時阿彌陀佛現大神通。放大光明照山海慧菩薩身。爾時山海慧菩薩等即見
阿彌陀佛國土。所有莊嚴妙好之事皆悉七寶。七寶山七寶國土。水鳥樹林常吐法音。彼
國日日常轉法輪。彼國人民不習外事。正習內事。口說方等語。耳聽方等聲。心解方等
義。爾時山海慧菩薩白佛言。世尊。我等今者睹見彼國。勝妙利益不可思議。我今願一
切眾生悉皆往生。然後我等亦願生彼國。佛記之曰。正觀正念得正解脫。皆悉生彼。若
有善男子善女人。正信是經。愛樂是經。勸導眾生。說者聽者悉皆往生阿彌陀佛國。若
有如是等人。我從今日常使二十五菩薩護持是人。常令是人無病無惱。若人若非人不得
其便。行住坐臥無問晝夜常得安穩。山海慧菩薩白佛言。世尊。我今頂受尊教。不敢有
疑。然世有眾生。多有誹謗不信是經。如是之人於後云何。佛告山海慧菩薩。於後閻浮
提或有比丘比丘尼。見有讀誦是經者。或相瞋恚。心懷誹謗。由是謗正法故。是人現身
之中來致諸惡重病。身根不具。聾盲瘖啞。水腫鬼魅。坐臥不安。求生不得。求死不得
。或乃致死墮於地獄。八萬劫中受大苦惱。百千萬世未曾聞水食之名。久後得出。在牛
馬豬羊為人所殺。受大極苦。後得為人。常生下處。百千萬世不得自在。永不聞三寶名
字。是故無智無信人中莫說是經也。
撰集流通德。普施於一切。先發菩提心。同歸向淨國。皆共成佛道

安樂集卷下

此集版有古今。古版殊誤。世所現行凡有六本。曰寬元(往成刻)曰弘安(悟阿重刻。今
共稱為古本)曰正保。曰明曆。曰寬文(三本俱以古本為範)。曰元祿(義山刻。稱校觀
中尋弘等諸本。務修文字今稱為山本)。又別有崎陽所刻一本(今稱為崎陽本。有人誤
為明本者非辨如隨聞載)。其他則慧琳音義以降。諸注家亦不鮮也。往往各辨魚魯。不
無少差。特至本立老師。承襲離塵演暢兩講主之說。乃有正錯作。專辨定錯簡。同室
耆老芳山僧樸二師各補其缺漏。庶乎逢[鹵-※+夕]河之源與。本立老師有嘗言曰。精
刻本集以紹繼師意者。業期他日。不果而寂。老師(吾)先師之義兄。先師亦有校鐫之
志。嘗向干耋。既蒙公許。桑榆暮景亡幾亦寂。屬纊之際。託於(不肖)尚以斯事。於
戲。(朴)之無狀。不敢所當。而遺命不可辭也。強以應承。爾來幻緣鞅掌。身亦善病
。荏苒裘葛三更。既及禫禮。不覺惻然嘆曰。二老歸寂。而一編未上木。嗚呼。事之
間關。何至于斯也。遺志不啻。雖(朴)不肖。豈當廢閣。於是乎躬不自揣。黽勉從事
。一賴演慈院訂本。更校諸刊標揭異同。折衷改竄則(予)豈敢乎。且撮正錯要。聊便
省覽。未得全其二老志者。辜[打-丁+王](朴)之無似耳。冀者四方同志刪之補之。

維時

寬政第七龍集乙卯秋

　　　南湖　[鹵-※+夕][卄/榮]幻住釋龍磎朴素欽識

安樂集二卷。寬元以降繡梓而行世者。文字間有差誤。今會聚橫川觀中。三井尊弘。梅
尾明慧。根來深淵。黑谷慧鎮等若干本。而偶以校焉。其當不之辨而判然。趨捨之彼此
之間。以為一本。至于其猶預而未可決。則闕而一任於後學也。且句逗四聲副之字傍。
以使讀者易掛于牙齒耳。

元祿十一(戊寅)年正月二十五日。禪蓮社釋義山募刻